Përpjekjet e shpëtimit në Teksas
Ekipet e shpëtimit me helikopterë po tërheqin njerëzit e bllokuar në zonat e përmbytura.  Banorët përdorën varka të vogla për të arritur tek fqinjët e bllokuar në shtëpitë e tyre.
Niveli i ujit vazhdon të rritet në zonat e përmbytura në Teksas dhe Luiziana, duke shkaktuar atë që Shërbimi Kombëtar i Motit e quan një krizë të paprecedentë. Të paktën gjashtë persona kanë vdekur dhe gati 30 mijë të tjerë janë evakuuar nga shtëpitë e tyre dhe janë vendosur në vendstrehime. Zyrtarët po vlerësojnë bashkëpunimin mes qeverisë federale dhe asaj vendore, grupeve private dhe qytetarëve të thjeshtë në përpjekjet për të shpëtuar jetë njerëzish. Presidenti Donald Trump ka mbërritur para pak minutash në Corpus Christi të Teksasit dhe po informohet për situatën. Ekipet e shpëtimit me helikopterë po tërheqin njerëzit e bllokuar në zonat e përmbytura. Banorët përdorën varka të vogla për të arritur tek fqinjët e bllokuar në shtëpitë e tyre. Zjarrëfikësit iu bashkuan përpjekjeve të shpëtimit. Edmundo Venegas, në veri të Hjustonit i tha Zërit të Amerikës se ekipi i tij ndihmoi në evakuimin e një komuniteti të bllokuar nga uji. Banorët e evakuuar janë të lehtësuar. Dje presidenti Donald Trump lavdëroi punonjësit e emergjencave dhe të tjerë të përfshirë në përpjekjet e shpëtimit. Presidenti premtoi mbështetje të plotë të qeverisë federale për pjesët e prekura në Teksas dhe Luiziana dhe tha se 8,500 punonjës federalë janë të përfshirë në përpjekjet e ndihmave në Teksas. Dëmtimi i shtëpive dhe infrastrukturës është tashmë i dukshëm, ndërkohë që shiu pritet të pakësohet pas disa ditësh. Por zyrtarët thonë se përparësia e tyre kryesore është shpëtimi i jetëve të njerëzve. Guvernatori i Teksasit Greg Abbott tha se puna për të rivendosur rrymën eelektrike do të fillojë në një ose dy ditë. Presidenti Trump miratoi gjithashtu fonde të emergjencës për shtetin fqinj të Luizianës të hënën me kërkesë të guvernatorit John Bel Edwards. Propozimi i buxhetit nga administrata Trump i paraqitur në mars parashikonte shkurtime të mëdha në programet e ndihmave për përmbytje dhe emergjencat federale. Por presidenti tha se përpjekjet e shpëtimit në Teksas dhe Luiziana do të kërkojnë miliarda dollarë ndihma që duhet të miratohen nga Kongresi.